
Fylkesmannen i Oppland

Miljøvernavdelingen

Søndre Land kommune

Rådhuset

2860  HOV

Deres referanse
Vår referanse
Vår dato


2005/4912  433.52  JKA


Fellingstillatelse på gaupe i Søndre Land – Oppland fylke

Fylkesmannen viser til søknad fra Lausgarda sausankelag datert 27.07.2005, mottatt samme dag, om fellingstillatelse på gaupe i deler av Søndre Land kommune. Søknaden ble oversendt av kommunen. Vi viser også til samtaler med Hans Johan Sveen i Lausgarda sausankelag og Anette Sand i kommunen 27.07.2005.

Det vises i søknaden til funn av døde lam registrert i området Elvesveen–Ersrud den senere tid, hvorav noen er registrert tatt av gaupe. I følge Statens naturoppsyn (SNO) er det registrert 4 lam med gaupe som dokumentert skadevolder i dette området i perioden 19. juli - 26. juli, hvor det siste er vurdert til å være nylig tatt. I samme periode er det også registrert noen lam med ukjent dødsårsak. Videre er det registrert 2 lam med gaupe som usikker dødsårsak i nærheten tidligere i sommer og 1 lam dokumentert tatt av gaupe noe lengre sør i siste halvdel av juni. I tillegg opplyser beitelaget at det mangler en god del lam. I en av besetningene antas det at om lag 20 av 60 lam er borte ut fra kodemerking og observerte mor/lam-grupper. Det beiter i underkant av 1000 sau og lam i området, og det er også sau på beite i omkringliggende områder. 
Søknaden er behandlet med hjemmel i Lov av 29. mai 1981 nr. 30 om viltet (viltloven) og Forskrift om forvaltning av rovvilt av 18. mars 2005 nr. 242. 

Den regionale rovviltnemnda for region 3 (Oppland) har med hjemmel i § 8 i Forskrift om forvaltning av rovvilt, fastsatt kvoten for betinget skadefelling av gaupe i Oppland for perioden 1. juni 2005 til 15. februar 2006 til 2 dyr, hvorav maksimalt ett voksent hunndyr. Pr. i dag er ingen felt.
Det er ikke laget noen forvaltningsplan for rovvilt i region 3 ennå og rovviltnemnda har ikke foretatt noen geografisk differensiering når det gjelder iverksetting av fellingstillatelsene.

Fylkesmannen er etter § 9 i Forskrift om forvaltning av rovvilt gitt myndighet til å i verksette betinget skadefelling.

Det heter i § 9:

”Fylkesmannen kan av eget tiltak eller etter søknad fatte vedtak om iverksetting av felling for å forhindre fremtidig skade innenfor rammen av kvote for betinget skadefelling gitt av rovviltnemnden, jf. forskriften § 8, eller Direktoratet for naturforvaltning, jf. § 13. Fylkesmannen kan delegere sin myndighet til iverksetting av slik felling til kommunen i særskilte tilfeller. 

Ved vurderingen av om det skal gis tillatelse til skadefelling skal det legges vekt på føringene i regional forvaltningsplan, jf. forskriften § 6. Felling kan bare gjennomføres dersom det ikke finnes annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til 

a) områdets betydning som beitemark

b) skadens omfang og utvikling

c) potensialet for fremtidige skader

d) muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. Det kan knyttes nærmere vilkår til fellingstillatelsen, herunder at bestemte typer dyr skal være unntatt, at felling skal foretas av nærmere bestemte personer, metoder for felling og utbetaling av fellingsvederlag og/eller dekning av påløpte utgifter med unntak av lønn mv. i forbindelse med felling. Felling og forsøk på felling i henhold til denne bestemmelsen gjennomføres uavhengig av grunneiers jaktrett, jf. viltloven § 35.” 
Fylkesmannens vurdering

Fylkesmannen har i sin vurdering lagt vekt på det totale skadeomfanget, skaden sin konsentrasjon i tid og rom og området sin betydning som beiteområde. Dette er vurdert opp mot det en vet om bestandssituasjonen for gaupe og om forskriftens krav om differensiert forvaltning.

Fylkesmannen har også vurdert alternative forebyggende tiltak mot skader i området i henhold til § 9 i forskriften, men finner ikke at det er mulig ut fra praktiske og økonomiske forhold å kunne gjennomføre slike tiltak. 

Fylkesmannens vedtak

Fylkesmannen vurderer faren for fortsatte skader i dette området som betydelige og vil med hjemmel i forskriftens § 9 iverksette fellingstillatelse på én (1) gaupe. Fylkesmannen stiller følgende vilkår for tillatelsen:

1. Fellingsområdet er avgrenset slik innenfor Søndre Land: sør for fylkesvei 132 fra Brua til kommunegrensa mot Gjøvik, vest for kommunegrensa mot Gjøvik og deretter langs kommunegrensa mot Vestre Toten ned til jernbanelinja ved Skjelbreia, nord for jernbanelinja fra Skjelbreia til Skruklia og øst for Randsfjorden fra Skruklia til Brua.   

2. Fellingstillatelsen gjelder for tidsrommet 27.07.2005 kl 15:00 til 10.08.2005 kl 12:00.

Dersom det kun er ett dyr igjen på den totale kvote for betinget skadefelling for arten i regionen, og det foregår fellingsforsøk i flere områder samtidig, kan fellingstillatelsen inndras umiddelbart om felling skjer i et annet område.

3. Det skal kun benyttes våpen og ammunisjon som tilfredsstiller kravene til jakt på gaupe, jf Forskrift av 22.03.2002 om utøvelse av jakt og fangst.

4. Med hensyn til bruk av løs hund under forsøk på felling, må det søkes kommunen om evt. dispensasjon fra båndtvangsregelen etter hundeloven av 4. juli 2003 nr 74.

5. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf § 27 i Forskrift av 22.03.2002 om utøvelse av jakt og fangst. Ansvarlig fellingsleder skal rapportere daglig om fellingsforsøket til fylkesmannen, på telefon 61 26 60 57 eller 97 73 72 23.
6. Tillatelsen gis til kommunen/kommunalt oppnevnt fellingslag, jf fylkesmannens brev av 06.06.2001. Deltakere i fellingslaget skal ha avlagt skyteprøve. Det forutsettes at kommunen sørger for at samtlige involverte i fellingsforsøket får en kopi av denne tillatelsen, før fellingsforsøket settes i gang. Kommunen skal gi fylkesmannen navn og telefonnummer til fellingsleder før fellingsforsøket settes i gang. Fellingsleder er ansvarlig for at det foreligger liste over alle deltagere i fellingsforsøket. Ansvarlig fellingsleder kan, dersom det vurderes som aktuelt, selv ta kontakt med SNO for eventuell bistand. Slik bistand kan bestå i kompetanseoppbygging/opplæringstiltak og/eller deltakelse i felt. SNO vil vurdere eventuelle henvendelser bl.a. med bakgrunn i egen kapasitet. 

7. Felling og forsøk på felling i henhold til denne tillatelse gjennomføres uavhengig av grunneiers jaktrett, jf. Viltlovens § 35.

8. Familiegrupper av gaupe (mor med avkom) er unntatt fra fellingstillatelsen. For å redusere risikoen for felling av slike dyr, er det ikke anledning til å felle dyr dersom flere dyr blir observert sammen. 

9. Gaupe felt i medhold av denne tillatelsen er viltfondets eiendom og ingen kan disponere over felt dyr uten tillatelse fra Direktoratet for naturforvaltning. Felte dyr skal så raskt som mulig bringes til Norsk Institutt for naturforskning i Trondheim. Jf § 16 i Forskrift om forvaltning av rovvilt, skal jeger fremvise felt dyr for SNO for umiddelbar kontroll, merking og prøvetaking av biologisk materiale, og jeger skal kunne påvise fellingssted etter anmodning fra SNO, politi eller fylkesmann.

10. Det kan, etter avtale, gis kompensasjon for administrative utgifter på inntil kr 15 000,- ved iverksetting av fellingstillatelsen første gang. Siden deltagelse i fellingsforsøket er frivillig, gis det ikke kompensasjon eller lønn til deltagerne. 

Fylkesmannen har orientert leder i Rovviltnemnda i Oppland om saken. 

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

Kjell Larsen e.f.
Sigurd Tremoen

fung. fylkesmann
avdelingsdirektør

VEDLEGG:
Melding om rett til å klage over forvaltningsvedtak


Kopi til:


Lausgarda sausankelag v/Hans Johan Sveen, 2862 Fluberg 




Rovviltnemndas medlemmer (kun digitalt)




Direktoratet for naturforvaltning (kun digitalt)




Lensmannen i Søndre Land



Vestoppland politidistrikt 



SNO v/Esben Bø, Postboks 94, 2688 Lom




Oppland Bondelag



Oppland Bonde- og Småbrukarlag



Oppland Sau- og Geitalslag





Fylkesveterinæren for Hedmark og Oppland




Fylkesmannen i Hedmark, miljøvernavdelingen




Fylkesmannen i Sør-Trøndelag, miljøvernavdelingen




Fylkesmannen i Møre og Romsdal, miljøvernavdelingen




Fylkesmannen i Buskerud, miljøvernavdelingen




Oppland Jeger- og fiskerforbund, Stortorget 1, Pb 124, 2601 Lillehammer



Naturvernforbundet i Oppland, Storgata 89, Pb 368, 2601 Lillehammer



WWF – Norge, Postboks 6784 St. Olavs plass, 0130 Oslo



Foreningen Våre Rovdyr, Postboks 195 N-2150 Årnes 


Folkeaksjonen for en ny rovviltpolitikk, Postboks 40, 7701 Steinkjer

Fellesaksjonen For Ulv, v/Ener Borg, Konvallveien 34, 0875 Oslo

